በሶማሌ ክልል በሰላምና ፀጥታ ውጤት እየተመዘገበ መምጣቱን የክልሉ ምክትል ርዕሰ መስተዳድር ገለጹ
የሶማሌ ክልላዊ መንግስት በክልሉ ሰላምና ፀጥታ እንዲረጋገጥ ትኩረት ሰጥቶ በመሥራቱ ውጤት እየተመዘገበ መምጣቱን የክልሉ ምክትል ርዕሰ መስተዳድር ገለጹ።የክልሉ ምክትል ርዕሰ መስተዳድር አቶ ሙስጠፌ ሙሃመድ የመንግስታቸውን የአምስት ወራት የዕቅድ አፈጻጸም ሪፖርት ለክልሉ ምክር ቤት አቀርበዋል።በሪፖርታቸውም አዲሱ የክልሉ አመራር ሥራ ከጀመረ ወዲህ በክልሉ ሲስተዋል የነበረው ብጥብጥ፣ ረብሻና አለመረጋጋት በሙሉ እንዲወገድ መስራቱን አመልክተዋል።በክልሉ ሊከሰቱ የነበሩ ሰላሳ የጎሳ ግጭቶች በውይይት እንዲፈቱ በመደረጉ በአሁኑ ወቅት በክልሉ ውስጥ መረጋጋት እየታየ መምጣቱን ተናግረዋል።የመንግስታዊ መዋቀሩን እስከታች ድረስ በማጠናከር በቀድሞ የክልሉ መንግስት መስተዳድር በህዝብ ሀብት ላይ ዝርፊያ ፈጽመዋል ተብለው የተጠረጠሩ የ1 መቶ ግለሰቦች የባንክ ሒሳብ ቁጥር መዘጋቱንም አንስተዋል።በተጨማሪም 117 ግለሰቦች እና ሰባት ድርጅቶች ደግሞ በምርመራ ሂደት ላይ መሆናቸውን ገልጸዋል ።በርዕሰ መስተዳድሩ በቀረበው የአምስት ወራት የሥራ አፈጻጸም ሪፖርት ላይ ከምክር ቤቱ አባላት ጥያቄዎችና እና አስተያየቶች ተነስተው ውይይት ተደርጎባቸዋል።(ኢዜአ)